OBRAZLOŽITVENI MEMORANDUM

1.Predmet urejanja predloga

Ta predlog se nanaša na sklep o določitvi stališča, ki naj se v imenu Unije zastopa v Skupnem odboru EU-CTC za skupni tranzit (v nadaljnjem besedilu: Skupni odbor) v zvezi s predvidenim sprejetjem sklepa o spremembi dodatkov h Konvenciji z dne 20. maja 1987 o skupnem tranzitnem postopku (v nadaljnjem besedilu: Konvencija).

2.Ozadje predloga

2.1.Konvencija

Namen Konvencije z 20. maja 1987 o skupnem tranzitnem postopku (v nadaljnjem besedilu: Sporazum) je olajšanje pretoka blaga med Evropsko unijo in drugimi državami, ki so pogodbenice Konvencije. Carinski tranzitni postopek Unije razširja na pogodbenice Konvencije, ki niso Evropska unija, ter trgovcem in carinskim organom nalaga obveznosti za blago, ki se prevaža v okviru tega postopka iz ene pogodbenice v drugo. Sporazum je začel veljati 1. januarja 1988.

Evropska unija je pogodbenica Sporazuma. Druge pogodbenice so Republika Islandija, Republika Severna Makedonija, Kraljevina Norveška, Republika Srbija, Švicarska konfederacija, Združeno kraljestvo in Republika Turčija. Te države so v Konvenciji navedene kot države skupnega tranzita.

2.2.Skupni odbor

Naloga Skupnega odbora je upravljanje Konvencije in zagotavljanje njenega pravilnega izvajanja. Odbor s sklepi sprejema spremembe dodatkov h Konvenciji.

Sklepi Skupnega odbora se sprejmejo na podlagi sporazumnega dogovora med pogodbenicami, kot je določeno v členu 14 (2) Konvencije.

2.3.Predvideni akt skupnega odbora

Skupni odbor naj bi v začetku leta 2022 s pisnim postopkom sprejel sklep o spremembi dodatkov I, IIIa in IV h Konvenciji (v nadaljnjem besedilu: predvideni akt).

Namen predvidenega akta je zagotoviti, da Konvencija odraža spremembe, ki so bile v delegirani akt carinskega zakonika Unije in izvedbeni akt vnesene v zvezi s tranzitnim postopkom in carinskim statusom unijskega blaga. To sta zlasti Priloga B k Delegirani uredbi Komisije (EU) 2015/2446 (v nadaljnjem besedilu: delegirani akt) in Priloga B k Izvedbeni uredbi Komisije (EU) 2015/2447 (v nadaljnjem besedilu: izvedbeni akt), ki določa skupne podatkovne zahteve, oblike in oznake za tranzitno deklaracijo.

Spremembe, sprejete decembra 2020 oziroma februarja 2021, so bile potrebne za zagotovitev interoperabilnosti med carinskimi elektronskimi sistemi, ki se uporabljajo za različne vrste deklaracij in obvestil. Zato bi bilo treba Dodatek IIIa h Konvenciji, ki povzema Prilogo B k delegiranemu aktu in Prilogo B k izvedbenemu aktu, ustrezno spremeniti.

Zaradi sprememb v strukturi Dodatka IIIa h Konvenciji so v Dodatku I potrebni popravki v zvezi s sklicevanji na oddelke Dodatka IIIa.

Poleg tega je treba revidirati Dodatek IV h Konvenciji, ki določa pravila o vzajemni pomoči pri izterjavi terjatev, da se uskladijo z ustreznimi posodobljenimi pravili Unije, kakor so bila spremenjena z Izvedbeno uredbo Komisije (EU) 2017/1966. Uvajajo številne izboljšave in uporabo standardnega obrazca za sporočilo za zahtevek za izterjavo. Ta pravila so pomembna, saj ščitijo finančne interese držav skupnega tranzita, držav članic EU in Evropske unije.

Predvideni akt bo zavezujoč za pogodbenice v skladu s členom 2 predvidenega akta, ki določa, da začne sklep veljati na dan sprejetja.

3.Stališče, ki se zastopa v imenu Unije

Predlagano stališče je sprememba dodatkov I, IIIa in IV h Konvenciji, da se jih uskladi z naslednjim: